b'\n_START_ARTICLE_\nHoosean kirja\n_START_SECTION_\nHistoria\n_START_PARAGRAPH_\nHoosea profetoi Israelin kuningaskunnassa kuningaskunnan historian synkimm\xc3\xa4n ja melankolisimman vaiheen aikana, kun se kukistui 700-luvulla eaa. Kirjan alussa luetellaan sen tapahtumien sijoittuvan Juudan kuninkaiden Ussian, Jotamin, Ahasin ja Hiskian sek\xc3\xa4 Israelin kuninkaan Jerobeamin aikaan. Hoosea oli siis Jesajan aikalainen._NEWLINE_Hoosean elinaikana Israelin kuningaskunnan kuninkaat, heit\xc3\xa4 tukeneet ylimykset ja papit olivat j\xc3\xa4tt\xc3\xa4neet kansan tilaan, jossa he luopuivat Jumalan Mooseksen kirjoissa antamasta laista. Ihmisten synnit, mukaan lukien pappien ja hallitsijoiden synnit, saivat aikaan suuren kansallisen katastrofin. Kirjassa mainittuja ja kritisoituja syntej\xc3\xa4 olivat muun muassa ep\xc3\xa4jumalien palvominen, ep\xc3\xa4pyhyys, murhat, haureus, v\xc3\xa4\xc3\xa4r\xc3\xa4t valat ja varkaudet. Ep\xc3\xa4jumalista palvottiin erityisesti Baalia, kanaanilaista hedelm\xc3\xa4llisyyden jumalaa. Muut synnit seurasivat t\xc3\xa4st\xc3\xa4. Muiden 700-luvun eaa. profeettojen tapaan Hoosea julisti, ett\xc3\xa4 jos kansa ei luovu synneist\xc3\xa4\xc3\xa4n, Jumala sallii valtakunnan tuhoutua, ja kansa vied\xc3\xa4\xc3\xa4n vankeuteen Assyriaan, seudun tuon ajan suurimpaan valtioon._NEWLINE_Assyria valtasikin Samarian, Israelin kuningaskunnan p\xc3\xa4\xc3\xa4kaupungin, vuonna 722 eaa. Kaikki ylimm\xc3\xa4n luokan j\xc3\xa4senet ja monet tavallisestakin kansasta otettiin sotavangeiksi ja vietiin pakkosiirtolaisuuteen.\n_START_SECTION_\nSis\xc3\xa4lt\xc3\xb6\n_START_PARAGRAPH_\nKirjan keskeisin teema on, ett\xc3\xa4 Jumala rakastaa Israelia aivan kuten mies rakastaa vaimoaan. T\xc3\xa4t\xc3\xa4 kuvataan Hoosean oman avioliiton vertauskuvalla._NEWLINE_T\xc3\xa4m\xc3\xa4n teeman lis\xc3\xa4ksi kirjassa ovat kaksoisteemana Israelin kansan synnit ja tulossa oleva rangaistus synneist\xc3\xa4. Vaikka Jumala rakastaakin Israelia, Israel ei ole palannut t\xc3\xa4h\xc3\xa4n rakkauteen. T\xc3\xa4m\xc3\xa4n osoittivat koko ajan jatkunut ep\xc3\xa4jumalien palvonta sek\xc3\xa4 muut rikokset kuten v\xc3\xa4kivalta ja seksuaaliset rikokset. Koska Israel ei ollut palannut Jumalan rakkauteen, Jumala karkottaisi heid\xc3\xa4t luotaan pakkosiirtolaisuuteen, aivan kuten Hoosea karkotti oman vaimonsa._NEWLINE_T\xc3\xa4st\xc3\xa4 seuraa nelj\xc3\xa4s teema, Israelin palauttaminen maanpaosta. Maa tullaan valloittamaan, ja kansa tullaan l\xc3\xa4hett\xc3\xa4m\xc3\xa4\xc3\xa4n pakkosiirtolaisuuteen \xe2\x80\x93 mutta jotkut tulevat palaamaan ja rakentamaan maan j\xc3\xa4lleen kerran. Jumala tulee ottamaan kansan omakseen ja kansa tulee olemaan uskollinen h\xc3\xa4nelle heid\xc3\xa4n Jumalanaan._NEWLINE_Sis\xc3\xa4ll\xc3\xb6lt\xc3\xa4\xc3\xa4n kirja voidaan jakaa kahteen osaan. Ensimm\xc3\xa4inen osa sis\xc3\xa4lt\xc3\xa4\xc3\xa4 luvut 1\xe2\x80\x933, ja se kuvaa symbolisesti Israelin kansan harjoittamaa ep\xc3\xa4jumalanpalvontaa. Hoosea nai Jumalan k\xc3\xa4skyst\xc3\xa4 prostituoidun: "Mene ja ota portto vaimoksesi ja ota lapsiksesi ne lapset, jotka h\xc3\xa4n saa. T\xc3\xa4m\xc3\xa4 maa on uskoton Herraa kohtaan, se on kuin portto, se palvelee vieraita jumalia". Avioliiton ja haureuden vertauskuvat ovat Vanhassa testamentissa yleisi\xc3\xa4 kuvattaessa Jumalan ja Israelin kansan v\xc3\xa4lisi\xc3\xa4 suhteita._NEWLINE_Toinen osa sis\xc3\xa4lt\xc3\xa4\xc3\xa4 luvut 4\xe2\x80\x9314. Se on yhteenveto Hoosean saarnoista, jotka ovat t\xc3\xa4ynn\xc3\xa4 tuomitsemista, uhkailuja, kehotuksia ja lupauksia.'